Notum sit cunctis tam presentibus quam futuris hujus sancte ecclesie filiis, quod, inter multos multarum possessionum sancti Marcelli injustos pervasores, quidam miles extiterit, nomine Bonefacius, hujusmodi lucris iniquis adeo intentus ut suo in tempore non parvum ecclesie sancti Marcelli intulerit dampnum. Pro qua re commotus ejusdem loci prepositus, nomine Geraldus, curiam comitum Cabilonensium, Guidonis scilicet et Gaufredi, sepius adiit, ibique super hac re querelas suas exposuit, cujus incitati clamoribus idem comites, et tantam sancti Marcelli injuriam non ferentes, eundem militem ad curiam suam convocaverunt, presentieque sue astare jusserunt. Ubi tandem, de his omnibus auditus racionabiliterque convictus, aliqua que per violentiam nitebatur auferre, in presentia comitum et tocius curie, vuerpivit atque finivit, helemosinam videlicet quam frater ipsius Petrus Carbonellus Deo omnipotenti et sancto Marcello contulerat, scilicet quicquid jure hereditario habebat vel possidebat in villa que dicitur Silviniaca, et in cunctis que eadem villa tenere videbatur; mansum quoque Duranni cum omnibus appenditiis suis, in villa que vocatur Poysolus, et ipsum Durannum cum infantibus suis, quem idem Petrus Carbonellus predicto fratri suo Bonefacio tali tenore dimiserat, ut, si in partibus hierosolimorum, quo peragere cupiebat, hisdem Petrus vel moreretur vel remaneret, eundem Durannum, sicut et cetera, predictus martir absque ulla calumpnia in perpetuum possideret; clausum etiam qui est in villa que dicitur Varennas, terram quoque que est in villa que dicitur Esparvens. Hec omnia jam dictus Bonefacius, in presentia comitum et tocius curie, vuerpivit atque finivit. Insuper etiam de his omnibus super altare sancti Marcelli, astante sacerdote et sancta celebrante misteria, cum missali quo missa celebrabatur, donum fecit, coram vivificis sacramentis corporis et sanguinis Domini, et, ut istud donum firmum atque stabilitum perpetuo maneret, jam dictum prepositum osculatus est. Hujus rei testes sunt ipsi comites et cuncti qui aderant. Hugo etiam de Baies. Salicherius miles. Gaufredus de Milei. Falco de Reun. Jocerannus de Martiliaco. Siguinus de Pre Anblen. Petrus Gunbadus. Wido de Verdun.